রিফাত ও শাহেদ একই ডিপার্টমেন্ট এ পড়ে। এ সূত্র থেকেই পরিচয়, অতঃপর ঘনিষ্ঠতা। রিফাত কম্পিউটারে এক্সপার্ট হওয়াতে শাহেদ প্রায়ই তার কাছে যায় নানারকম সাহায্যের জন্য। একদিন রিফাতের রুমে গিয়ে শাহেদ দেখতে পেল সে উবুন্তু লিনাক্স ব্যবহার করছে। লিনাক্সের নাম সে আগেই শুনেছে কিন্তু কোনদিন ব্যবহার করে দেখেনি। তাই সে রিফাতকে অনুরোধ করল তার মেশিনে লিনাক্স ইনস্টল করার জন্য। অবশেষে একদিন রিফাত শাহেদের কম্পিউটারে লিনাক্স ইনস্টল করে দিল। কিন্তু সমস্যা হল, শাহেদ কোন গান বা ভিডিও দেখতে পারছে না, বাংলা লিখতে/দেখতে পারছে না। তখন রিফাত তাকে বলল যে, ইন্টারনেট কানেকশন না থাকলে গান/ভিডিও দেখার মাল্টিমিডিয়া কোডেক ইনস্টল করা যায় না। শাহেদ তাকে পেনড্রাইভে উক্ত সফটওয়্যারটি কপি করে দিতে বলায় রিফাত ইন্টারনেট থেকে কোডেকগুলি নামিয়ে তাকে পেনড্রাইভে কপি করে দিল। বাসায় গিয়ে শাহেদ ইনস্টল করতে বসে গেল। ঠিক যেভাবে উইন্ডোজের সফটওয়্যার ইনস্টল করে থাকে। ডাবল ক্লিক এন্ড গো। কিন্তু একি! খানিকসময় ইনস্টল হওয়ার পর বলে, আরো ৫/৭ টি ফাইল লাগবে। যেগুলি নাকি ডিপেনডেন্সী ফাইল। সে বুদ্ধি করে ফাইলগুলির নাম লিখে রাখল। তারপর আবার রিফাতের কাছে গিয়ে সেগুলিকে একে একে ইন্টারনেট থেকে ডাউনলোড করে আনল। এবার আবার ইনস্টল করতে বসে গেল। কিন্তু আগের ফাইলগুলি ধারাবাহিকভাবে ইনস্টলের পর আবার আগের মত মেসেজ দেখাচ্ছে- যেখানে আরো কয়েকটি ফাইল ডিপেনডেন্সী হিসেবে লাগবে। এবার তো মাথায় হাত! এই ডিপেনডেন্সী ফাইল কয়টা লাগবে আর কতবার ইন্টারনেট থেকে ডাউনলোড করে পেনড্রাইভে বাসায় নিয়ে আসতে হবে - এ নিয়ে সে কোন কূল কিনারা পেল না। আস্তে আস্তে লিনাক্স নিয়ে তার উৎসাহ কমে যেতে লাগল। তাই একদিন আবার উইন্ডোজ ইনস্টল করেই তবে হাফ ছেড়ে বাচল। যাক বাবা এবার আর অন্ততঃ ডিপেনডেন্সীর কবলে পড়তে হবে না। শুধু setup.exe তে ডাবল ক্লিক করব আর আরামে চেয়ারে বসে থাকব।